b'\n_START_ARTICLE_\nMars napada!\n_START_SECTION_\nZgodba\n_START_PARAGRAPH_\nFilm se za\xc4\x8dne s pristankom marsovskega vesoljskega plovila v pu\xc5\xa1\xc4\x8davi v Nevadi. S\xc4\x8dasoma nave\xc5\xbeejo stik z voditelji Zdru\xc5\xbeenih dr\xc5\xbeav, ki domnevajo, da so kot tehnolo\xc5\xa1ko napredna rasa Marsovci miroljubni in nameravajo pridobiti podporo javnosti s tem, da posku\xc5\xa1ajo vzpostaviti prijateljski stik z njimi. Izka\xc5\xbee se, da so Marsovci vse prej kot miroljubno razpolo\xc5\xbeeni in da vzdr\xc5\xbeujejo tak videz samo zato, da bi la\xc5\xbee pokon\xc4\x8dali ljudi._NEWLINE_Med filmom pobijejo ve\xc4\x8dino glavnih likov ter delajo bizarne poskuse na ostalih, poleg tega pa z u\xc5\xbeitkom uni\xc4\x8dujejo najznamenitej\xc5\xa1e sodobne spomenike - izkle\xc5\xa1ejo svoje obraze v Mt. Rushmore, prevrnejo Washingtonski spomenik na skupino skavtov, stopijo Eifflov stolp, Tad\xc5\xbe Mahal in Big Ben ipd. Pred njihovim \xc5\xbearkovnim oro\xc5\xbejem, ki dezintegrira ljudi, da ostanejo samo zeleno ali rde\xc4\x8de svetle\xc4\x8da okostja, ni varen nih\xc4\x8de._NEWLINE_Poskusi obrambe z oro\xc5\xbejem (tudi jedrskim) so neuspe\xc5\xa1ni, med drugim zaradi tega, ker se glavni liki ne morejo sporazumeti, ali so Marsovci v osnovi miroljubni ali ne. Na koncu jih \xc4\x8dlove\xc5\xa1tvo premaga na podobno banalen na\xc4\x8din kot Marsovce iz filma Vojna svetov. Ugotovijo namre\xc4\x8d, da je naju\xc4\x8dinkovitej\xc5\xa1e oro\xc5\xbeje proti njim zvok jodlanja, ki povzro\xc4\x8di, da jim eksplodirajo glave.\n_START_SECTION_\nOdziv\n_START_PARAGRAPH_\nOdziv pri filmskih kritikih je bil me\xc5\xa1an, prav tako pri ameri\xc5\xa1kem ob\xc4\x8dinstvu. Uspe\xc5\xa1nej\xc5\xa1i je bil v Evropi. Skupno je prinesel okoli 100 milijonov dolarjev prihodkov, kar ga ob prora\xc4\x8dunu 70 milijonov dolarjev uvr\xc5\xa1\xc4\x8da med finan\xc4\x8dno zmerno uspe\xc5\xa1ne filme._NEWLINE_Primerjajo ga s filmom Dan neodvisnosti, ki je iz\xc5\xa1el istega leta in vsebuje ve\xc4\x8d podobnih prizorov, le z nekoliko resnej\xc5\xa1im tonom.'